ΑΠΟΦΑΣΗ ΤΗΣ ΕΠΙΤΡΟΠΗΣ

της 28ης Ιουλίου 1999

σχετικά με χρηματοδοτική ενίσχυση της Κοινότητας στο πλαίσιο της εξάλειψης της κλασικής πανώλης των χοίρων στη Γερμανία

[κοινοποιηθείσα υπό τον αριθμό Ε(1999) 2443]

(Το κείμενο στη γερμανική γλώσσα είναι το μόνο αυθεντικό)

(1999/582/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (ΕΚ) αριθ. 1258/1999(2), και ιδίως το άρθρο 3,

Εκτιμώντας:

(1) ότι εκδηλώθηκαν εστίες πανώλης των χοίρων στη Γερμανία το 1998· ότι η εμφάνιση της ασθένειας αυτής συνιστά σοβαρό κίνδυνο για το κοινοτικό ζωικό κεφάλαιο χοίρων και ότι, ενόψει της συμβολής στην εξάλειψη της ασθένειας το ταχύτερο δυνατό, η Κοινότητα έχει τη δυνατότητα να αντισταθμίσει τις ζημίες που προέκυψαν·

(2) ότι, μόλις επιβεβαιώθηκε η παρουσία κλασικής πανώλης των χοίρων, οι γερμανικές αρχές κοινοποίησαν ότι έλαβαν τα κατάλληλα μέτρα, συμπεριλαμβανομένων των μέτρων που απαριθμούνται στο άρθρο 3 παράγραφος 2 της απόφασης 90/424/ΕΟΚ·

(3) ότι, εν αναμονή της περάτωσης του ελέγχου από την Επιτροπή σχετικά με το κατά πόσον έχουν τηρηθεί, αφενός, οι κοινοτικοί κανόνες στον κτηνιατρικό τομέα και, αφετέρου, οι όροι της χρηματοδοτικής συμμετοχής της Κοινότητας, πρέπει να καταστεί δυνατή η καταβολή μιας πρώτης δόσης δύο εκατομμυρίων ευρώ·

(4) ότι η χρηματοδοτική συμμετοχή της Κοινότητας θα καταβληθεί αφού διαπιστωθεί ότι έχουν εφαρμοσθεί τα μέτρα και ότι οι αρχές έχουν παράσχει όλες τις ζητούμενες πληροφορίες εντός των προβλεπόμενων προθεσμιών·

(5) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Γερμανία μπορεί να τύχει της χρηματοδοτικής συνδρομής της Κοινότητας για τις εστίες κλασικής πανώλης των χοίρων που εκδηλώθηκαν το 1998.

Με την επιφύλαξη των αποτελεσμάτων των ελέγχων, η χρηματοδοτική συμμετοχή της Κοινότητας θα ανέρχεται σε:

- 50 % του κόστους με το οποίο επιβαρύνθηκε η Γερμανία για την αποζημίωση των κατόχων ζώων για τη σφαγή και την καταστροφή των χοίρων, καθώς και για την καταστροφή των προϊόντων που παράγονται από τους χοίρους,

- 50 % του κόστους με το οποίο επιβαρύνθηκε η Γερμανία για τον καθαρισμό, την απεντόμωση και την απολύμανση του εξοπλισμού και των εκμεταλλεύσεων,

- 50 % του κόστους με το οποίο επιβαρύνθηκε η Γερμανία για την αποζημίωση των κατόχων ζώων για την καταστροφή των ζωοτροφών και του εξοπλισμού που είχαν μολυνθεί.

Άρθρο 2

1. Με την επιφύλαξη των πραγματοποιούμενων ελέγχων, η κοινοτική συμμετοχή καταβάλλεται αφού προσκομισθούν τα δικαιολογητικά στοιχεία.

2. Τα δικαιολογητικά στοιχεία που αναφέρονται στην παράγραφο 1 περιλαμβάνουν:

α) επιδημιολογική έκθεση σχετικά με κάθε εκμετάλλευση όπου πραγματοποιήθηκε σφαγή. Η έκθεση περιλαμβάνει τις πληροφορίες σχετικά με τα ακόλουθα:

i) μολυνθείσες εκμεταλλεύσεις:

- τοποθεσία και διεύθυνση,

- ημερομηνία κατά την οποία γεννήθηκαν υποψίες για εκδήλωση της ασθένειας και ημερομηνία της επιβεβαίωσής τους,

- αριθμός χοίρων που εσφάγησαν και κατεστράφησαν με ένδειξη της ημερομηνίας,

- μέθοδος σφαγής και καταστροφής,

- τύπος και αριθμός δειγμάτων που συγκεντρώθηκαν και εξετάσθηκαν όταν γεννήθηκαν υποψίες για εκδήλωση της ασθένειας· αποτελέσματα των πραγματοποιηθεισών εξετάσεων,

- τύπος και αριθμός δειγμάτων που ελήφθησαν και εξετάσθηκαν κατά την εκκένωση των χώρων των μολυνθεισών εκμεταλλεύσεων· αποτελέσματα των πραγματοποιηθεισών εξετάσεων,

- εικαζόμενη προέλευση της μόλυνσης μετά από πλήρη επιδημιολογική ανάλυση·

ii) εκμεταλλεύσεις με τις οποίες υπήρξε επαφή:

- όπως στο σημείο i), πρώτη, τρίτη, τέταρτη και έκτη περίπτωση,

- μολυνθείσα εκμετάλλευση (εστία) με την οποία επιβεβαιώθηκε ή εικάζεται η επαφή· φύση της επαφής·

β) μια δημοσιονομική έκθεση που περιλαμβάνει τον κατάλογο των δικαιούχων και τη διεύθυνσή τους, τον αριθμό των σφαγέντων ζώων, την ημερομηνία της σφαγής και το ποσό που καταβλήθηκε, χωρίς ΦΠΑ και επιβαρύνσεις.

Άρθρο 3

1. Η αίτηση πληρωμής, συνοδευόμενη από τα δικαιολογητικά στοιχεία που αναφέρονται στο άρθρο 2, υποβάλλεται στην Επιτροπή πριν από την 1η Οκτωβρίου 1999.

2. Ωστόσο, η Γερμανία μπορεί να τύχει, μετά από αίτησή της, προκαταβολής ποσού δύο εκατομμύριων ευρώ.

Άρθρο 4

1. Η Επιτροπή, σε συνεργασία με τις αρμόδιες εθνικές αρχές, μπορεί να διεξαγάγει επιτόπου ελέγχους, προκειμένου να βεβαιωθεί ότι εφαρμόσθηκαν τα μέτρα και πραγματοποιήθηκαν οι δαπάνες.

Η Επιτροπή ενημερώνει τα κράτη μέλη σχετικά με το αποτέλεσμα των διεξαχθέντων ελέγχων.

2. Εφαρμόζονται, τηρουμένων των αναλογιών, τα άρθρα 8 και 9 του κανονισμού (ΕΟΚ) αριθ. 729/70 του Συμβουλίου(3).

Άρθρο 5

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 28 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 160 της 26.6.1999, σ. 103.

(3) ΕΕ L 94 της 28.4.1970, σ. 13.